Is-Sena 2012 – Lejn it-tmiem jew lejn bidu ġdid? Is-sena li għadna kif bdejna, ilha fuq fomm bosta, l-aktar fil-mezzi tal- sa minn bosta xhur ilu. Kien hemm min interpreta kitbiet antiki biex wasal għall-konklużjoni li tmiem id-dinja hu fil-qrib, eżattament fil-21 ta' Diċembru 2012. Oħrajn ma qablux u insistew li l-istess kitbiet ma jħabbrux it-tmiem, imma propju il-bidu ta' żmien ġdid. Personalment naħseb li lil bosta persuni, il-logħob bin-numri jimmeraviljhom. Forsi għaliex fin-numri ta' din id-data, 20.12.2012, jilmħu ċertu faxxinu, allura ħasbu li bilfors irid ikun fihom tifsira speċjali, xi kataklażmu straordinarja jew it-twelid ta' era ġdida. Minn jaf x'għad iridu jivvintaw għad-data 21.12.2112. Imma sa dakinhar ħafna minna ma jkunux hawn. Dan kollu, lil uħud iffakkarhom f'dak li suppost kellu jseħħ fil-bidu tas-sena 2000. Imbagħad qalulna li mhux fil-bidu tagħha, imma fi tmiemha. Għal dawk li bħali għandhom ċerta età, jfakkarhom ukoll fit-tliet ijiem tad-dlam, li kellu jkollna fl-1960. L-2012 u Vatikan II Imma waqt li bosta huma mitlufa f'qari u previżjonijiet appokalittiċi, għall-Knisja Kattolika wkoll, is-sena 2012 hija waħda importanti u bi ġrajjiet li ma nistgħux inħalluhom għaddejja, lanqas f'pajjiżna. Per eżempju, f'din is-sena ma nistgħux ma nfakkrux il-ħamsin anniversarju mill-ftuħ tal-Konċilju Vatikan II li seħħ fil-11 ta' Ottubru 1962. Kien l-akbar avveniment tal-Knisja fis-seklu għoxrin. Ma nemminx li għandna nfakkruh b'ċerimonji u ċelebrazzjonijiet għax minn dawn spiss ikollna ħafna. Aktar għandna nfakkru l-wirt kbir li ħallilna fid-dokumenti tiegħu. Huma dokumenti li bosta minna nsewhom. Oħrajn għadhom ma skoprewhom qatt. Huma dokumenti li minkejja li għaddew kważi ħamsin sena minn fuqhom, iżda għadhom tant attwali anke għal żmienna. Imma dwar il-Konċilju, minbarra l-kitbiet, irridu nfakkru b'mod speċjali l-ispirtu tiegħu. Spirtu ta' konverżjoni interna u tiġdid. Spirtu ta' tama u ħeġġa. Spirtu ta' ottimiżmu u qawmien karatterizzati fit-tbissima ta' Ġwanni XXIII u fl-għajta tiegħu, "aggiornamento". Sinodu dwar l-Evanġelizzazzjoni Ġdida. Avveniment importanti li se jseħħ fil-Knisja matul l-2012 huwa s-Sinodu tal-Isqfijet dwar l-Evanġelizzazzjoni Ġdida. Żgur mhux b'kumbinazzjoni li anke dan se jiftaħ fil-11 ta' Ottubru. Fih se tkun rappreżentata wkoll il-Konferenza Episkopali Maltija. Se jkunu laqgħat ta' importanza kbira għall-Knisja kollha għaliex fihom l-isqfijiet iridu jfasslu pjan serju għat-triq li l-Knisja trid timxi minnha f'dan is-seklu. Sintendi, it-triq tal-Knisja hija Kristu u l-evanġelju tiegħu. Dwar dan ma hemm ebda dubju għax dan il-kliem qalu Ġesù nnifsu. (Ġw 14:7). Imma l-Knisja għandha dikjarazzjoni ċara u qawwija oħra dwar it-triq tagħha. Għamilha il-Papa Ġwanni Pawlu II. "Il-bniedem hu bħal triq prinċipali li l-Knisja trid tgħaddi minnha biex taqdi l-missjoni tagħha: huwa l-ewwel triq u t-triq ewlenija għall-Knisja." (Redemptor Hominis 14) Ċert li f'dawn iż-żewġ dikjarzzjonijiet kbar, dik ta' Kristu u dik tal-Papa Ġwanni Pawlu II ma hemm ebda kontradizzjoni. Iżda bla dubju ta' xejn joffru sfida enormi għalina lkoll li flimkien illum niffurmaw il-Knisja ta' Kristu. Kif tista' l-Knisja fi żmienna timxi fl-istess waqt minn dawn iż-żewġ toroq li fil-verità huma biss triq waħda? Is-Sena tal-Fidi. Fil-11 ta' Ottubru 2012 se tibda wkoll dik li hi dikjarata mill-Papa preżenti bħala, "Is-Sena tal-Fidi". Benedittu XVI qal li din trid tkun opportunità li tgħin il-Knisja biex tagħmel żmien ta' riflessjoni u tiskopri mill-ġdid il-fidi. (Porta Fidei 4) Ġejja mill-Papa nnifsu, dikjarzzjoni bħal din tista' tħasseb lil uħud. Għaliex il-Papa jgħid li l-Knisja trid tiskopri mill-ġdid il-fidi? Forsi dan ifisser li l-Knisja tilfet il-fidi? Mhux skop tagħna f'din il-kitba qasira li nagħtu tweġibiet imma li nressqu domandi. Mistoqsijiet li huma wkoll jistgħu jgħinnu biex issir riflessjoni, kemm fija bħala nisrani, kemm fina bħala komunità. L-għodda f'idejn il-Knisja huma bosta. Il-Kelma ta' Alla hija dubju ta' xejn fost l-aktar importanti. Magħha hemm ukoll is-Sagramenti, b'mod speċjali dak tal-Ewkaristija. Għandna wkoll minjiera kbira ta' dokumenti, kitbiet u diskorsi mill-Knisja stess. Il-Papa jisħaq b'mod partikolari dwar il-Katekiżmu. Intlifna fit-Tempju? Meta kellu tnax-il sena, it-tfajjel Ġesù kien intilef fit-tempju. Jekk nimxu mal-kalendarju Gregorjan, allura dan seħħ eżattament elfejn sena ilu. Imma lanqas dan l-anniversarju m'għandu jkun okkazzjoni oħra biex niċċelebraw iżda biex nirriflettu. Dakinhar, fi kliem it-tfajjel Ġesù kienet ir-rieda tal-Missier stess li huwa jkun f'dak li hu ta' Missieru. Iżda kif għaddew it-tliet ijiem, Ġesù mar lura ma' niesu lejn ir-raħal tiegħu fejn baqa' jikber fl-għerf, fis-snin u fil-grazzja, quddiem Alla u quddiem il-bnedmin. (San Luqa 2:52) Kultant nistaqsi lili nnifsi, jista' jkun li llum aħna wkoll intlifna fit-tempju? Mhux għal tliet ijiem, imma għal tliet sekli. Forsi aktar ukoll. Mhux neċessarjament għax din għalina din kienet ir-rieda tal-Missier, imma għax forsi kien aktar komdu li nibqgħu hemm ġew? Domandi għalik biex twieġeb. U issa xtaqt ukoll nistaqsi lilek li qed taqra... Ma taħsibx, inti wkoll, li llum wasal il-waqt li nilqgħu l-isfida u noħorġu 'l barra mill-knejjes, mis-sagristiji u mill-għaqdiet u naqdfu 'l barra fil-fond? Ma taħsibx li mill-wirt tal-Konċilju Vatikan II skoprejna ftit wisq, għax it-testment tiegħu għadna ma ftaħnihx? Forsi mhux minnu li minkejja l-ħafna diskorsi dwar Evanġelizzazzjoni Ġdida, din il-frażi llum saret biss għax la nafu xi tfisser u lanqas kif se nibdew nwettquha? Kif se nibdew issa stess inħejju lilna nfusna bis-serjetà biex meta ftit xhur oħra tasal fuqna s-Sena tal-Fidi, din ma tibqgħax għaddejja bla ma nintebħu biha? Napprezzaw ħafna l-kummenti u s-suġġerimenti tiegħek.
Il-Knisja u l-2012